SL Uradni list Evropske unije L 5/9

Samo izvirna besedila UN/ECE so pravno veljavna v skladu z mednarodnim javnim pravom. Status in začetek veljavnosti tega pravilnika je treba preveriti v najnovejši različici dokumenta UN/ECE TRANS/WP.29/343, ki je na voljo naslovu:

http://www.unece.org/trans/main/wp29/wp29wgs/wp29gen/wp29fdocstts.html.

Pravilnik št. 121 Ekonomske komisije Združenih narodov za Evropo (UN/ECE) – Enotne določbe o homologaciji vozil v zvezi z mestom namestitve in označevanjem ročnih upravljalnih elementov, kontrolnih svetilk in kazalnikov [2016/18]

Vključuje vsa veljavna besedila do:

sprememb 01 – začetek veljavnosti: 15. junij 2015

VSEBINA

PRAVILNIK

1. Področje uporabe

2. Opredelitev pojmov

3. Vloga za podelitev homologacije

4. Homologacija

5. Specifikacije

6. Spremembe tipa vozila ali katerega koli vidika specifikacije za upravljalne elemente, kontrolne svetilke in kazalnike ter razširitev homologacije

7. Skladnost proizvodnje

8. Kazni za neskladnost proizvodnje

9. Dokončno prenehanje proizvodnje

10. Nazivi in naslovi tehničnih služb, ki izvajajo homologacijske preskuse, in homologacijskih organov

11. Uvodne določbe

12. Prehodne določbe

PRILOGI

1. Sporočilo o podelitvi, razširitvi, zavrnitvi ali preklicu homologacije za tip vozila v zvezi z mestom namestitve in označevanjem ročnih upravljalnih elementov, kontrolnih svetilk in kazalnikov motornega vozila v skladu s Pravilnikom št. 121

2. Namestitev homologacijskih oznak

1. PODROČJE UPORABE

Ta pravilnik se uporablja za vozila kategorije M in N (1). Določa zahteve za mesto namestitve, označevanje, barvo in osvetlitev ročnih upravljalnih elementov, kontrolnih svetilk in kazalnikov motornega vozila. Njegov namen je zagotoviti dostopnost in vidljivost upravljalnih elementov, kontrolnih svetilk in kazalnikov vozila ter olajšati izbiro v dnevnih in nočnih razmerah, da se zmanjša ogrožanje varnosti zaradi preusmeritve voznikove pozornosti in zaradi napak pri izbiri upravljalnih elementov.

2. OPREDELITEV POJMOV

V tem pravilniku:

2.1 „Upravljalni element“ pomeni tisti ročno upravljani del neke naprave, ki omogoča vozniku, da spremeni stanje ali delovanje vozila ali podsistema vozila.

2.2 „Naprava“ pomeni element ali sklop elementov, ki se uporabljajo za eno ali več funkcij.

2.3 „Kazalnik“ pomeni napravo, ki kaže velikost fizikalnih značilnosti, ki jih instrument zazna.

2.4 „Skupni prostor“ pomeni območje, kjer sta lahko prikazani dve informacijski funkciji ali več (npr. simbol), vendar ne hkrati.

2.5 „Kontrolna svetilka“ pomeni svetlobni signal, ki kaže aktiviranje ali deaktiviranje neke naprave, pravilno ali nepravilno delovanje ali stanje ali odpoved delovanja.

2.6 „Sosednji“ pomeni, da med simbolom, ki označuje upravljalni element, in kontrolno svetilko, kazalnikom ali upravljalnim elementom ni nobenega drugega upravljalnega elementa, kontrolne svetilke, kazalnika ali drugega možnega vira odvračanja pozornosti.

2.7 „Proizvajalec“ pomeni osebo ali organ, ki je homologacijskemu organu odgovoren za vse vidike homologacijskega postopka in za zagotavljanje skladnosti proizvodnje. Ni nujno, da je oseba ali organ neposredno vključen v vse stopnje izdelave vozila, sistema, sestavnega dela ali samostojne tehnične enote, ki je predmet postopka homologacije.

2.8 „Tip vozila“ pomeni motorna vozila, ki se ne razlikujejo v notranji opremi, ki bi lahko vplivala na označevanje simbolov upravljalnih elementov, kontrolnih svetilk in kazalnikov ter delovanje upravljalnih elementov.

2.9 „Homologacija vozila“ pomeni homologacijo tipa vozila glede na način vgradnje, grafično zasnovo, berljivost, barvo in svetlost upravljalnih elementov, kontrolnih svetilk in kazalnikov.

3. VLOGA ZA PODELITEV HOMOLOGACIJE

3.1 Vlogo za podelitev homologacije tipa vozila v zvezi s specifikacijami za upravljalne elemente, kontrolne svetilke in kazalnike vloži proizvajalec ali njegov ustrezno pooblaščeni zastopnik.

3.2 Vlogi se v treh izvodih priložijo naslednji dokumenti in podatki:

3.2.1 opis tipa vozila;

3.2.2 seznam postavk, ki so določene v preglednici 1 tega pravilnika in jih je predpisal proizvajalec za vozilo kot upravljalne elemente, kontrolne svetilke in kazalnike;

3.2.3 grafična zasnova simbolov, ki označujejo upravljalne elemente, kontrolne svetilke in kazalnike; in

3.2.4 risbe in/ali fotografije, ki prikazujejo razporeditev upravljalnih elementov ter mesto namestitve kontrolnih svetilk in kazalnikov v vozilu.

3.3 Tehnični službi, pristojni za oceno v okviru postopka homologacije, se predloži vozilo ali reprezentativni del vozila z vsemi vgrajenimi upravljalnimi elementi, kontrolnimi svetilkami in kazalniki iz odstavka 3.2.2, ki predstavlja tip vozila v postopku homologacije.

4. HOMOLOGACIJA

4.1 Če tip vozila, predložen v homologacijo v skladu s tem pravilnikom, izpolnjuje zahteve Pravilnika, se homologacija navedenega tipa vozila podeli.

4.2 Vsakemu homologiranemu tipu vozila se dodeli homologacijska številka. Prvi dve števki (zdaj 01 za spremembe 01 Pravilnika) označujeta spremembe, vključno z zadnjimi večjimi tehničnimi spremembami Pravilnika ob izdaji homologacije. Ista pogodbenica ne sme dodeliti enake številke drugemu tipu vozila ali istemu tipu vozila, predloženega z opremo, ki ni navedena na seznamu iz odstavka 3.2.2, v skladu z določbami iz odstavka 6 tega pravilnika.

4.3 Obvestilo o podelitvi, razširitvi ali zavrnitvi homologacije ali o dokončnem prenehanju proizvodnje tipa/dela vozila v skladu s tem pravilnikom se pošlje pogodbenicam Sporazuma iz leta 1958, ki uporabljajo ta pravilnik, na obrazcu, ki je v skladu z vzorcem iz Priloge 1 k temu pravilniku.

4.4 Na vsakem vozilu, ki je v skladu s tipom vozila, homologiranim po tem pravilniku, je na vidnem in zlahka dostopnem mestu, opredeljenem na homologacijskem obrazcu, nameščena mednarodna homologacijska oznaka. Taka mednarodna homologacijska oznaka je sestavljena iz:

4.4.1 kroga, ki obkroža črko „E“ in številčno oznako države, ki je podelila homologacijo (2);

4.4.2 številke tega pravilnika, ki ji sledijo črka „R“, pomišljaj in homologacijska številka, na desni strani kroga iz odstavka 4.4.1.

4.5 Če je vozilo v skladu s tipom vozila, homologiranim po enem ali več drugih pravilnikih, ki so priloženi Sporazumu, v državi, ki je podelila homologacijo v skladu s tem pravilnikom, simbola iz odstavka 4.4.1 ni treba ponoviti; v takem primeru se v navpičnih stolpcih na desni strani simbola iz odstavka 4.4.1 navedejo številke pravilnikov, homologacijske številke in dodatni simboli vseh pravilnikov, v skladu s katerimi je bila podeljena homologacija v državi, ki je podelila homologacijo v skladu s tem pravilnikom.

4.6 Homologacijska oznaka mora biti jasno berljiva in neizbrisna.

4.7 Homologacijska oznaka se namesti blizu napisne ploščice vozila, ki jo pritrdi proizvajalec, ali nanjo.

4.8 V Prilogi 2 k temu pravilniku so prikazani primeri namestitev homologacijskih oznak.

5. SPECIFIKACIJE

Vozilo, ki ima vgrajen upravljalni element, kontrolno svetilko ali kazalnik iz preglednice, mora izpolnjevati zahteve iz tega pravilnika glede mesta namestitve, označevanja, barve in osvetlitve takega upravljalnega elementa, kontrolne svetilke ali kazalnika.

5.1 Mesto namestitve

5.1.1 Upravljalni elementi, ki so namenjeni voznikovi uporabi med vožnjo, morajo biti nameščeni tako, da jih voznik lahko upravlja pod pogoji iz odstavka 5.6.2.

5.1.2 Kontrolne svetilke in kazalniki morajo biti nameščeni tako, da jih voznik lahko vidi in prepozna ponoči in podnevi pod pogoji iz odstavkov 5.6.1 in 5.6.2. Ko so kontrolne svetilke in kazalniki izklopljeni, ni treba, da so vidni in prepoznavni.

5.1.3 Oznake kontrolnih svetilk, kazalnikov in upravljalnih elementov morajo biti nameščene na kontrolne svetilke, kazalnike in upravljalne elemente, ki jih označujejo, ali ob njih. Pri večnamenskem upravljalnem elementu ni treba, da so oznake neposredno ob upravljalnem elementu. Kljub temu pa morajo biti čim bližje takega večnamenskega upravljalnega elementa.

5.1.4 Ne glede na odstavke 5.1.1, 5.1.2 in 5.1.3 mora biti kontrolna svetilka za „potnikova zračna blazina izklopljena“, če je vgrajena, nameščena v notranjosti vozila ter pred in nad konstrukcijsko določeno točko H voznikovega sedeža in sprednjega potniškega sedeža v položaju sedenja najbolj naprej. Kontrolna svetilka, ki potnike na sprednjih sedežih opozarja, da je potnikova zračna blazina izklopljena, mora biti vidna vozniku in potnikom v vseh voznih razmerah.

5.2 Označevanje

5.2.1 Če so upravljalni elementi, kontrolne svetilke in kazalniki, navedeni v stolpcu 3 preglednice, vgrajeni, morajo biti označeni s simboli, ki so zanje določeni v stolpcu 2 preglednice. Ta zahteva se ne uporablja za stikalo za hupo (zvočni opozorilni signal), če se vklopi z ozkim obročastim upravljalnim elementom ali s kratko vrvico. Če se za označevanje upravljalnega elementa, kontrolne svetilke ali kazalnika uporablja simbol, ki ni naveden v preglednici, se priporoča uporaba simbola, določenega za ta namen v standardu ISO 2575:2004, če obstaja in če je ta simbol primeren za zadevno uporabo.

5.2.2 Proizvajalec lahko za označevanje upravljalnega elementa, kontrolne svetilke ali kazalnika, ki ni naveden v preglednici ali standardu ISO 2575:2000, uporabi simbol, ki ga je zasnoval sam. Tak simbol lahko vključuje mednarodno priznane črkovne ali številčne oznake. Pri vseh uporabljenih simbolih je treba upoštevati načela zasnove, predpisana v odstavku 4 standarda ISO 2575:2004.

5.2.3 Zaradi jasnosti se lahko skupaj s simboli iz preglednice ali standarda ISO 2575:2004 uporabljajo dopolnilni simboli.

5.2.4 Noben dodatni ali dopolnilni simbol, ki ga uporablja proizvajalec, ne sme dopuščati možnosti, da pride do zamenjave s simboli, določenimi v tem pravilniku.

5.2.5 Če so upravljalni element, kazalnik ali kontrolna svetilka za enako funkcijo združeni, se za oznako take kombinacije lahko uporablja en simbol.

5.2.6 Razen v primerih iz odstavka 5.2.7 morajo biti vse oznake kontrolnih svetilk, kazalnikov in upravljalnih elementov, navedenih v preglednici ali standardu ISO 2575:2004, vozniku vidne v pokončni obliki. Za vrtljivi upravljalni element se ta odstavek uporablja, ko je upravljalni element v položaju „izključeno“.

5.2.7 Za spodaj navedene oznake pa ni nujno, da so vozniku vidne v pokončni obliki:

5.2.7.1 stikalo za hupo,

5.2.7.2 upravljalni elementi, kontrolne svetilke ali kazalniki, ki so nameščeni na volanu, ko volan ni v položaju za vožnjo motornega vozila naravnost naprej, in

5.2.7.3 vrtljivi upravljalni elementi, ki nimajo položaja „izključeno“.

5.2.8 Vsak upravljalni element sistema za samodejno vzdrževanje hitrosti vozila (tempomata) in vsak upravljalni element sistemov za ogrevanje in klimatskih sistemov mora biti opremljen z oznako za vsako funkcijo vsakega takšnega sistema.

5.2.9 Vsak vgrajen upravljalni element, ki uravnava funkcijo sistema v trajnem razponu, mora imeti oznako za meje nastavitvenega območja vsake take funkcije.

Če se za označevanje meja nastavitvenega območja temperaturne funkcije uporabljajo barvne oznake, mora biti zgornja meja označena z rdečo barvo, spodnja pa z modro barvo. Če status ali mejo funkcije kaže kazalnik, ki je ločen od upravljalnega elementa za to funkcijo in ni zraven njega, morata biti upravljalni element in kazalnik neodvisno označena v skladu z odstavkom 5.1.3.

5.2.10 Samodejne funkcije so lahko označene s simbolom za zadevno postavko iz stolpca 1 preglednice in z dodatnimi črkami „A“ ali „AUTO“ na ali ob obrisu tega simbola.

5.3 Osvetlitev

5.3.1 Oznake upravljalnih elementov, pri katerih je v stolpcu 4 preglednice beseda „Da“, se osvetlijo vedno, ko se aktivirajo pozicijske svetilke. To ne velja za upravljalne elemente, nameščene na tleh, talni konzoli, volanu ali volanskem drogu ali v območju zgornjega predela vetrobranskega stekla, in za upravljalne elemente za sistem za ogrevanje in klimatski sistem, če sistem zraka ne usmerja neposredno na vetrobransko steklo.

5.3.2 Kazalniki in oznake kazalnikov, pri katerih je v stolpcu 4 preglednice beseda „Da“, se osvetlijo vedno, ko je naprava za zagon/zaustavitev motorja v položaju, v katerem motor lahko deluje, in so pozicijske svetilke vklopljene.

5.3.3 Pri utripanju žarometov ali ko se žarometi uporabljajo kot svetilke za dnevno vožnjo, ni treba, da so kazalniki in oznake kazalnikov ter oznake upravljalnih elementov osvetljeni.

5.3.4 Po presoji proizvajalca pa se lahko kateri koli upravljalni element ali kazalnik ali njihove oznake kadar koli osvetlijo.

5.3.5 Kontrolna svetilka sme svetiti samo, ko označuje napako ali določeno stanje vozila, ali med preverjanjem žarnice.

5.3.6 Svetlost osvetlitve kontrolnih svetilk

Kontrolne svetilke in njihove oznake morajo biti vozniku vidne in prepoznavne v vseh voznih razmerah.

5.4 Barva

5.4.1 Svetloba vsake kontrolne svetilke, navedene v preglednici, mora biti barve, navedene v stolpcu 5 preglednice.

5.4.1.1 Vsak simbol z opombo18 se lahko za sporočanje različnih informacij prikaže v drugih barvah v skladu s splošnimi barvnimi oznakami, predlaganimi v odstavku 5 standarda ISO 2575:2004, če je kontrolna svetilka vgrajena v vozilo v skladu s preglednico v barvi, določeni v stolpcu 5.

5.4.2 Barvo kazalnikov in kontrolnih svetilk ter oznak kazalnikov in upravljalnih elementov, ki niso navedeni v preglednici, lahko izbere proizvajalec, vendar taka barva ne sme motiti ali prikrivati oznake nobene kontrolne svetilke, upravljalnega elementa ali kazalnika, ki je določen v preglednici. Pri izbiri barve je treba upoštevati smernice iz odstavka 5 standarda ISO 2575:2004.

5.4.3 Vsak simbol, ki se uporablja za označevanje kontrolne svetilke, upravljalnega elementa ali kazalnika, se mora jasno razlikovati od ozadja.

5.4.4 Namesto temnega dela simbola se lahko uporabi njegov obris.

5.5 Skupni prostor za prikazovanje več informacij

5.5.1 Skupni prostor se lahko uporablja za prikaz informacij iz katerega koli vira, če so izpolnjene naslednje zahteve:

5.5.1.1 kontrolne svetilke in kazalniki v skupnem prostoru posredujejo ustrezne informacije, ko nastopi osnovni pogoj;

5.5.1.2 če nastopi osnovni pogoj za vklop dveh ali več kontrolnih svetilk, se informacije bodisi: 5.5.1.2.1 samodejno zaporedoma ponavljajo bodisi 5.5.1.2.2 so prikazane vidno in tako, da jih voznik pod pogoji iz odstavka 5.6.2 lahko izbere;

5.5.1.3 kontrolne svetilke za okvaro zavornega sistema, dolgi svetlobni pramen žarometov, smerni kazalnik in varnostni pas ne smejo biti prikazane v istem skupnem prostoru;

5.5.1.4 če je kontrolna svetilka za okvaro zavornega sistema, dolgi svetlobni pramen žarometov, smerni kazalnik in varnostni pas nameščena v skupnem prostoru, mora vsak drug simbol v takem skupnem prostoru, če nastopi osnovni pogoj za njeno aktiviranje, ugasniti;

5.5.1.5 informacije, razen kontrolnih svetilk za okvaro zavornega sistema, dolgi svetlobni pramen žarometov, smerni kazalnik in varnostni pas, se lahko prekličejo samodejno ali pa jih prekliče voznik;

5.5.1.6 če v posebnem pravilniku ni predpisano drugače, zahteve glede barve kontrolnih svetilk ne veljajo za kontrolne svetilke v skupnem prostoru.

5.6 Pogoji

5.6.1 Voznik se je prilagodil svetlobi okolja.

5.6.2 Voznika zadržuje vgrajeni sistem za zaščito pri trku, prilagojen v skladu z navodili proizvajalca, in voznik se prosto giblje v okviru omejitev navedenega sistema.

6. SPREMEMBE TIPA VOZILA ALI KATEREGA KOLI VIDIKA SPECIFIKACIJE ZA UPRAVLJALNE ELEMENTE, KONTROLNE SVETILKE IN KAZALNIKE TER RAZŠIRITEV HOMOLOGACIJE

6.1 Vsaka sprememba tipa vozila ali katerega koli vidika specifikacije za upravljalne elemente, kontrolne svetilke in kazalnike ali seznama iz odstavka 3.2.2 se sporoči homologacijskemu organu, ki je podelil homologacijo za tip vozila. Navedeni organ lahko potem:

6.1.1 meni, da spremembe verjetno ne bodo povzročile znatnih škodljivih učinkov in da vozilo v vsakem primeru še vedno izpolnjuje zahteve; ali

6.1.2 od tehničnih služb, pristojnih za izvedbo ocenjevanja, zahteva dodatno poročilo.

6.2 Potrditev ali zavrnitev homologacije se z navedbo sprememb v skladu s postopkom iz odstavka 4.3 sporoči pogodbenicam Sporazuma, ki uporabljajo ta pravilnik.

6.3 Homologacijski organ, ki izda razširitev homologacije, dodeli serijsko številko vsakemu sporočilu za takšno razširitev in o tem obvesti druge pogodbenice Sporazuma iz leta 1958, ki uporabljajo ta pravilnik, s sporočilom na obrazcu, ki je v skladu z vzorcem iz Priloge 1 k temu pravilniku.

7. SKLADNOST PROIZVODNJE

Postopki preverjanja skladnosti proizvodnje morajo biti v skladu s postopki iz Dodatka 2 k Sporazumu (E/ECE/324-E/ECE/TRANS/505/Rev.2) ob upoštevanju naslednjih zahtev:

7.1 vozilo, homologirano v skladu s tem pravilnikom, mora biti izdelano tako, da ustreza homologiranemu tipu in izpolnjuje zahteve iz odstavka 5;

7.2 homologacijski organ, ki je podelil homologacijo, lahko kadar koli preveri metode preverjanja skladnosti, ki se uporabljajo v vsakem proizvodnem obratu. Ta preverjanja se običajno opravijo enkrat na dve leti.

8. KAZNI ZA NESKLADNOST PROIZVODNJE

8.1 Homologacija, ki je bila podeljena za tip vozila v skladu s tem pravilnikom, se lahko prekliče, če zahteve niso izpolnjene ali če vozilo s homologacijsko oznako ni v skladu s homologiranim tipom.

8.2 Če pogodbenica Sporazuma, ki uporablja ta pravilnik, prekliče homologacijo, ki jo je predhodno podelila, o tem nemudoma uradno obvesti druge pogodbenice, ki uporabljajo ta pravilnik, s sporočilom na obrazcu, ki je v skladu z vzorcem iz Priloge 1 k temu pravilniku.

9. DOKONČNO PRENEHANJE PROIZVODNJE

Če imetnik homologacije povsem preneha proizvajati tip vozila, homologiran v skladu s tem pravilnikom, o tem obvesti homologacijski organ, ki je podelil homologacijo. Ko navedeni organ prejme ustrezno sporočilo, mora o tem obvestiti druge pogodbenice Sporazuma, ki uporabljajo ta pravilnik, s sporočilom na obrazcu, ki je v skladu z vzorcem iz Priloge 1 k temu pravilniku.

10. NAZIVI IN NASLOVI TEHNIČNIH SLUŽB, KI IZVAJAJO HOMOLOGACIJSKE PRESKUSE, IN HOMOLOGACIJSKIH ORGANOV

Pogodbenice Sporazuma, ki uporabljajo ta pravilnik, sekretariatu Združenih narodov sporočijo nazive in naslove tehničnih služb, ki izvajajo homologacijske preskuse, ter homologacijskih organov, ki podeljujejo homologacije in katerim se pošljejo obrazci, ki potrjujejo podelitev, razširitev, zavrnitev ali preklic homologacije v drugih državah.

11. UVODNE DOLOČBE

11.1 Od datuma začetka veljavnosti tega pravilnika nobena pogodbenica, ki uporablja ta pravilnik, ne sme:

(a) zavrniti podelitve homologacije ECE za tip vozila v skladu s tem pravilnikom;

(b) prepovedati prodaje ali začetka uporabe tipa vozila glede na specifikacijo za upravljalne elemente, kontrolne svetilke in kazalnike,

če tip vozila izpolnjuje zahteve tega pravilnika.

11.2 Dve leti od začetka veljavnosti tega pravilnika nobena pogodbenica, ki uporablja ta pravilnik, ne sme zavrniti podelitve nacionalne homologacije za tip vozila glede na specifikacijo za upravljalne elemente, kontrolne svetilke in kazalnike, če vozilo ne izpolnjuje zahtev tega pravilnika.

12. PREHODNE DOLOČBE

12.1 Od uradnega datuma začetka veljavnosti sprememb 01 tega pravilnika nobena pogodbenica, ki uporablja ta pravilnik, ne sme zavrniti podelitve nacionalne ali regionalne homologacije za tip vozila, homologiranega v skladu s spremembami 01 tega pravilnika.

12.2 Pogodbenice, ki uporabljajo ta pravilnik, ne smejo zavrniti razširitve homologacije v skladu s prejšnjimi spremembami tega pravilnika.

12.3 Po 24 mesecih od datuma začetka veljavnosti sprememb 01 pogodbenice, ki uporabljajo ta pravilnik, homologacije podelijo le, če tip vozila, ki je v postopku homologacije, izpolnjuje zahteve tega pravilnika, kot je bil spremenjen s spremembami 01.

Simboli, njihova osvetlitev in barve

(1) Kot je opredeljeno v Konsolidirani resoluciji o konstrukciji vozil (R.E.3.), dokument ECE/TRANS/WP.29/78/Rev.3, odst. 2 – www.unece.org/trans/main/wp29/wp29wgs/wp29gen/wp29resolutions.html.

(2) Številčne oznake pogodbenic Sporazuma iz leta 1958 so navedene v Prilogi 3 h Konsolidirani resoluciji o konstrukciji vozil (R.E.3), dokument ECE/TRANS/WP.29/78/Rev. 3 – www.unece.org/trans/main/wp29/wp29wgs/wp29gen/wp29resolutions.html.

(3) Obrobljene površine simbola so lahko zapolnjene.

(4) Simboli v tem pravilniku so vsebinsko enaki simbolom, ki so opisani v ISO 2575:2004. Veljajo proporcionalne merske značilnosti, določene v ISO 2575:2004.

(5) Par puščic je en sam simbol. Če se upravljalna elementa ali kontrolni svetilki za levo in desno zavijanje uporabljata samostojno, se lahko šteje, da sta puščici ločena simbola in se lahko namestita ločeno.

(6) Ni potrebno, če puščici kontrolnih svetilk za zavijanje, ki sicer delujeta neodvisno, hkrati utripata kot varnostna kontrolna svetilka.

(7) Simbol za tlak olja v motorju in simbol za temperaturo hladilne tekočine motorja sta lahko združena v eni kontrolni svetilki.

(8) Ločeno označevanje ni potrebno, če je funkcija združena z glavnim stikalom za osvetlitev.

(9) Če se za označevanje okvare zračne blazine uporablja ena sama kontrolna svetilka, je treba uporabiti simbol za okvaro zračne blazine (22).

(10) Pogodbenice, ki so na začetku veljavnosti tega pravilnika dovoljevale ali zahtevale, da se za to funkcijo uporablja besedilo, lahko še 60 mesecev po datumu začetka veljavnosti tega pravilnika dovoljujejo ali zahtevajo, da se za vozila, ki bodo registrirana v državi pogodbenice, poleg predpisanih simbolov uporablja tudi besedilo.

(11) Če se za označevanje več kot enega stanja zavornega sistema uporablja ena sama kontrolna svetilka, je treba uporabiti simbol za okvaro zavornega sistema.

(12) Črka „D“ se lahko zamenja ali dopolni z drugimi alfanumeričnimi znaki ali simboli, ki jih izbere proizvajalec za označevanje dodatnih načinov izbire.

(13) Uporablja se, če je upravljanje motorja ločeno od sistema mehanske ključavnice.

(14) Ni potrebno, če se ob vklopu glavnega stikala za osvetlitev luči na instrumentni plošči samodejno prižgejo.

(15) Lahko se uporabijo tudi simboli s petimi črtami namesto štirih (in obratno).

(16) Zahtevano besedilo je lahko prikazano z velikimi in/ali malimi tiskanimi črkami.

(17) Zahtevano besedilo mora biti prikazano z malimi tiskanimi črkami. Če so prikazane milje, se lahko uporabi okrajšava.

(18) Poleg tega se za označevanje okvare sistema za nadzor tlaka v pnevmatikah lahko uporablja ena od kontrolnih svetilk za nizek tlak v pnevmatikah.

(19) Prikazani obris vozila ni obvezujoč, ampak priporočen. Lahko se uporabljajo drugi obrisi vozil, ki bolje predstavljajo dejanski obris danega vozila.

(20) Za sporočanje različnih informacij je simbol lahko prikazan v barvah, ki so drugačne od barv iz stolpca 5, v skladu s splošnimi barvnimi oznakami, kot je predlagano v odstavku 5 standarda ISO 2575-2004.

(21) Funkciji „zagon“ in „zaustavitev“ sta lahko združeni v enem upravljalnem elementu. Namesto predpisanih simbolov se lahko uporablja besedilo „START“ in/ali „STOP“ ali kombinacija simbolov in besedila. Besedilo je lahko prikazano z velikimi in/ali malimi tiskanimi črkami.

(22) Dodatne črke „OFF“ so lahko prikazane na ali ob orisu simbola postavke št. 43. Pisava črk „OFF“ ali „ESC OFF“ ni obvezujoča (opomba: črke „OFF“ in „ESC OFF“ ostanejo v angleškem jeziku in se ne prevajajo).

PRILOGA 1 SPOROČILO (Največji format: A4 (210 × 297 mm))